A Bizottság 2883/94/EK rendelete
(1994. november 28.)
az 1601/92/EGK tanácsi rendelet 2., 3., 4. és 5. cikkében előírt egyedi intézkedések hatálya alá tartozó mezőgazdasági termékekre vonatkozóan a Kanári-szigetek várható ellátási mérlegének megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az 1974/94/EK bizottsági rendelettel [1] módosított, az egyes mezőgazdasági termékekre vonatkozóan a Kanári-szigetekre vonatkozó egyedi intézkedésekről szóló, 1992. június 15-i 1601/92/EGK tanácsi rendeletre [2] és különösen annak 2. cikkére, 3. cikke (4) bekezdésére, 4. cikke (4) bekezdésére és 5. cikke (2) bekezdésére,
mivel az 1601/92/EGK rendelet által bevezetett, az egyes mezőgazdasági termékek kínálatára vonatkozóan a Kanári-szigetek földrajzi helyzetének ellensúlyozására irányuló intézkedések behozatali vámok (vámok és mezőgazdasági lefölözések) alóli mentesítésből és a Közösségből származó mezőgazdasági termékek kínálatának ösztönzésére irányuló támogatás nyújtásából állnak; mivel a szigetek termelési potenciáljának fejlesztése érdekében a rendelkezések a fajtatiszta tenyészállatok szállítására irányuló támogatást is magukban foglalják;
mivel az 1601/92/EGK rendelet 2. cikkének megfelelően ezek az intézkedések kiterjednek az említett rendelet mellékletében felsorolt termékeknek a szigeten történő közvetlen emberi fogyasztásból, valamint feldolgozásból és csomagolásból eredő igényekre; mivel ezen igényeket évente értékelik a várható ellátási mérleg összefüggésében, amelyet a szigetek követelményeiben mutatkozó fejlemények figyelembevételével az év folyamán felül lehet vizsgálni; mivel a helyi piacra szánt vagy hagyományosan a Közösség más területeire szállított termékekre vonatkozóan a feldolgozó és csomagoló ágazatok igényeinek értékelése egy külön várható ellátási mérleg megállapítását eredményezheti;
mivel az érthetőség és az átláthatóság, valamint az értékelési módszer szabványosítása érdekében egységes dokumentumba kell foglalni a különböző piaci ágazatokba tartozó mezőgazdasági termékek várható ellátási mérlegét; ezen túlmenően, tekintettel a feldolgozó és csomagoló ágazatok sajátos igényeire, ahol szükséges, egy külön ellátási mérleget kell megállapítani az ilyen jellegű felhasználásokra;
mivel az ellátási mérleg adminisztrációjának megkönnyítése érdekében az ellátási mérlegben rögzített mennyiségek elosztása során bizonyos mértékű rugalmasságot kell engedélyezni az egyes vámtarifaszámok és a közvetlen fogyasztásra, valamint a feldolgozásra és a csomagolásra rögzített mennyiségek között;
mivel a Kanári-szigetekre alkalmazott egyedi kínálati intézkedések értékelésének eredményére várva a várható ellátási mérlegeket a legtöbb termék esetében több alkalommal 1994. július 1-je óta korlátozott időszakokra állapították meg;
mivel az érthetőség érdekében, párhuzamosan a legutóbb a 2596/93/EGK rendelettel [3] módosított 1695/92/EGK bizottsági rendelet [4] átdolgozásának minősülő, az egyes mezőgazdasági termékek Kanári-szigetekre történő szállítására vonatkozó egyedi intézkedések végrehajtásának közös, részletes szabályai megállapításáról szóló, 1994. november 16-i 2790/94/EK bizottsági rendelet [5] 1994. december 1-jei hatálybalépésével, az érintett termékekre nézve az 1994. július 1-jétől 1995. június 30-ig tartó teljes 12 hónapos időszakot átfogó várható ellátási mérleget kell megállapítani, beillesztve, ha szükséges, a később elfogadott részleges várható ellátási mérlegeket; mivel emlékeztetni kell arra, hogy 1994. december 1-jétől az intézkedések előnyei - akár a behozatali vámok alóli mentesítés, akár támogatások nyújtása útján - az 1695/92/EGK rendeletben előírt szabályoknak megfelelően valósulnak meg;
mivel arra is emlékeztetni kell, hogy a cukor-, a bor- és a komlóágazatban a jelenlegi várható ellátási mérlegeket az 1443/94/EK [6], az 1742/94/EK [7], illetve az 1818/94/EK [8] rendelet a teljes 12 hónapos időszakra állapította meg; mivel ezeket az 1994. július 1-jétől 1995. június 30-ig tartó időszakra vonatkozóan nem szükséges ebbe a rendeletbe beilleszteni;
mivel az illetékes hatóságok számára a kínálati intézkedések megfelelő működésének biztosítására rendelkezésre álló eszközök megerősítése érdekében a kérelmezett bizonyítványokra vonatkozóan, ahol szükséges, maximális mennyiséget kell megállapítani, hogy elkerüljék a Kanári-szigetek piacán fellépő súlyos zavarok kockázatát, illetve megelőzzék a kínálati intézkedések zökkenőmentes működését akadályozó spekulatív cselekmények kialakulását; mivel ezért a 2790/94/EK rendeletet módosítani kell;
mivel e rendelet rendelkezéseinek a kihirdetéskor kell hatályba lépniük, a 2790/94/EK rendelet hatálybalépésének napján;
mivel az e rendeletben előírt intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
A mellékletek tartalmazzák az 1601/92/EGK tanácsi rendelet 2., 3., 4. és 5. cikke alkalmazásában a várható ellátási mérlegben szereplő mennyiségeket, amelyek harmadik országokból származó termékek esetében a behozatali vámok alóli mentesség, közösségi piacról származó termékek esetében a közösségi támogatás előnyeit élvezik. Ha egy adott termékre vonatkozóan a várható ellátási mérlegben külön összegeket rögzítenek a közvetlen fogyasztásra, illetve a feldolgozásra és/vagy a csomagolásra, a lebontásban az előírt felhasználások között az illető termékre rögzített teljes mennyiség 20 %-án belül kiigazítás engedélyezhető.
2. cikk
A 2790/94/EK rendelet a következő 8a. cikkel egészül ki:
"8a cikk
Amennyiben feltétlenül szükséges, az illetékes hatóságok rögzítik a kérelmezett bizonyítványonkénti maximális mennyiséget, hogy ezáltal elkerüljék a Kanári-szigetek piacán fellépő zavarok kockázatát, illetve megelőzzék a kínálati intézkedések zökkenőmentes működését akadályozó spekulatív cselekmények kialakulását.
Az illetékes hatóságok haladéktalanul értesítik a Bizottságot azokról az esetekről, amikor ezt a cikket alkalmazzák."
3. cikk
Ez a rendelet 1994. december 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1994. november 28-án.